L'Àrea d'Igualtat posa en marxa el seu III Pla d'Igualtat de Gènere de l'Ajuntament de Sagunt
02 de març 2022

![](/media/eembvgyq/c_grupal.jpg?width=768&height=513&mode=max)

_L'alcalde de Sagunt i regidor d'Igualtat amb l'equip de l'Àrea d'Igualtat_

L'Ajuntament de Sagunt, a través de l'Àrea d'Igualtat, ha posat en marxa el seu III Pla d'Igualtat de Gènere, la qual cosa representa l'oportunitat de reforçar i donar continuïtat al treball iniciat amb el desenvolupament del II Pla d'Igualtat de Gènere (2012-2014), segons expliquen des del departament.

L'alcalde de Sagunt i regidor d'Igualtat, Darío Moreno, ha manifestat que «**estem treballant ja en aquesta tercera edició del Pla d’Igualtat per a obtindre un document que actualitze l’analisi sobre la situació de la bretxa de gènere a la nostra societat, però també per a tindre un document que incloga totes les noves mirades i perspectives, i també per suposat que innove respecte a les mesures a dur a terme**».

Amb l'aprovació del II Pla d'Igualtat de Gènere es va definir el compromís de tota la Corporació municipal amb la proposta d'iniciar canvis orientats, a llarg termini, cap a la corresponsabilitat amb la igualtat de gènere en el municipi, i molt específicament amb l'estratègia de la transversalitat de gènere en la política de l'Ajuntament de Sagunt.

En este sentit, el primer edil ha indicat que «**encara queda molt per fer, després d’eixes dos primeres edicions del pla d’igualtat. Encara queda molt per fer per assolir una igualtat real efectiva a la nostra societat. I per tant es imprescindible que actualitzem també eixos documents que servixen de guia no només per a l’actuació administrativa, de les administracions publiques, sinó també per suposat a qualsevol associació o empresa també per a la ciutadania**».

El punt de partida serà el treball previ realitzat a l'Ajuntament, tenint molt en compte els aprenentatges i resultats de l'execució i avaluació dels anteriors plans d'igualtat, així com de l'aprovació i implementació del Reglament Intern Per a la Transversalitat de Gènere (2015), del Pla Municipal d'Actuació i Coordinació enfront de la Violència de Gènere (2018-2022), i del Pla d'Igualtat Laboral (2021-2024).

Com a premissa de partida es plantejaran tres eixos estratègics: corresponsabilitat social amb la Igualtat de Gènere en el municipi; igualtat com a garantia del benestar social de la ciutadania; i actuació exemplar de l'Ajuntament en matèria d'igualtat, _Mainstreaming_ de gènere en la política local.

Per a la posada en marxa del procés i anàlisi de la situació, s'ha començat a treballar tant amb les associacions de dones que formen part del Consell Municipal de la Dona, i la Coordinadora Feminista del Camp de Morvedre, així com a través de sessions informatives o de treball amb la Comissió Transversal de Gènere de l'Ajuntament de Sagunt. En esta fase s'obtindrà una aproximació al diagnòstic de la situació de (des)igualtat, per a tractar d'identificar els desequilibris existents o quines són les necessitats o mancances des de la perspectiva d'igualtat que puguen ser corregides.

S'atendrà la necessitat de transformar i millorar la realitat que s'haja evidenciat en la detecció prèvia, adaptant el compliment normatiu a la realitat de la Corporació Local.

És a dir, es planteja atendre una doble finalitat. D'una banda, definir mesures correctores dels desequilibris detectats i per l'altra, concretar mesures per a fer efectiu el compliment del principi d'igualtat d'oportunitats entre dones i hòmens.

*   [](http://www.facebook.com/sharer.php?u=https://aytosagunto.es/va/actualitat/l-area-d-igualtat-posa-en-marxa-el-seu-iii-pla-d-igualtat-de-genere-de-l-ajuntament-de-sagunt/ "Facebook")
*   [](http://twitter.com/share?url=https://aytosagunto.es/va/actualitat/l-area-d-igualtat-posa-en-marxa-el-seu-iii-pla-d-igualtat-de-genere-de-l-ajuntament-de-sagunt/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-area-d-igualtat-posa-en-marxa-el-seu-iii-pla-d-igualtat-de-genere-de-l-ajuntament-de-sagunt/ "Linked In")
*   [](mailto:?body=https://aytosagunto.es/va/actualitat/l-area-d-igualtat-posa-en-marxa-el-seu-iii-pla-d-igualtat-de-genere-de-l-ajuntament-de-sagunt/)